Parlement skuld ook geld aan Eskom(Argieffoto: Pixabay.com) ŉ Onlangse verslag het onthul dat die parlement óók vir Eskom duisende rande skuld. Dít te midde van talle uitdagings wat Eskom tans in die gesig staar, waaronder ŉ nuwe ronde beurtkrag weens kapasiteitstekort en groeiende skuld. Die kragreus het Maandag aangekondig dat beurtkrag na fase vier verhoog word, ondanks aanduidings dat fase twee vir Maandag sou geld. Volgens Benedicta van Minnen, ŉ DA-LP, skuld die parlement Eskom R17 000. Moloto Mothapo, woordvoerder van die parlement, ontken egter dat die parlement Eskom geld skuld. “Die geboue van die parlement, wat die parlementsgebied en dorpe insluit wat parlementslede in Kaapstad huisves, val onder die bestuur van die departement van openbare werke. Dit is dus die openbare werke en nie die parlement nie wat ŉ uitstaande elektrisiteitsrekening by Eskom het,” sê hy. Die departement van openbare werke skuld Eskom al R3 miljard, volgens ŉ voorlegging van die departement van samewerkende regering aan die parlement se komitee vir openbare rekenings. “Hoewel die skuld van die parlement miskien soos ŉ druppel aan die emmer lyk in vergelyking met die miljarde wat openbare werke verskuldig is, is dit uiters noodsaaklik dat staatsinstellings hul skuld moet betaal,” sê Van Minnen. Die DA meen die verskuiwing van skuld sal niks help om die Eskom-krisis te verminder nie. “Staatsinstellings het ŉ morele verpligting om hul rekeninge te betaal. Afdelings soos openbare werke word toegelaat om Eskom te saboteer deur nie hierdie bedrag, wat bykans 10% van Eskom se algehele uitstaande skuld van R44 miljard is, te vereffen nie,” sê Van Minnen. Die DA glo dat die las op die sukkelende kragnetwerk verminder sou word as staatsinstellings en munisipaliteite bloot dit wat hulle aan Eskom verskuldig is, betaal.